Diari Oficial de la Generalitat Valenciana


Sumari del DOGV 4090, del 20-09-2001 (2001/9138)

RESOLUCIÓ de 17 de setembre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Servei Valencià d'Ocupació i Formació de la Generalitat Valenciana i la Tresoreria General de la Seguretat Social per a l'autorització d'accés al Fitxer General d'Afiliació.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4090

Data del DOGV
:   20-09-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/9138


Data del document
:   17-09-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * Servici Valencià d'Ocupació i Formació
    * tractament de dades
    * cooperació administrativa
    * seguretat social

RESOLUCIÓ de 17 de setembre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Servei Valencià d'Ocupació i Formació de la Generalitat Valenciana i la Tresoreria General de la Seguretat Social per a l'autorització d'accés al Fitxer General d'Afiliació. [2001/9138]
  
Subscrit, després de la tramitació prèvia reglamentària, entre el Servei Valencià d'Ocupació i Formació de la Generalitat Valenciana i la Tresoreria General de la Seguretat Social, el 18 de juny de 2001, un Conveni de col·laboració per a l'autorització d'accés al Fitxer General d'Afiliació, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0468/2001, i que figura com a annex d'aquesta resolució.
  
València, 17 de setembre de 2001.- La subsecretaria del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre el Servei Valencià d'Ocupació i Formació de la Generalitat Valenciana i la Tresoreria General de la Seguretat Social, per a l'autorització d'accés al fitxer general d'afiliació.
  
València, 18 de juny de 2001
  
Reunits
  
D'una banda, el senyor Vicente Rambla Momplet, conseller d'Economia, Hisenda i Ocuapció de la Generalitat Valenciana, en representació del Servei Valencià d'Ocupació i Formació (SERVEF), sobre la base de les facultats conferides pel Reglament del SERVEF, aprovat pel Decret 41/01, de 27 de febrer de 2001, i autoritzat per Acord del Govern Valencià del dia 22 de maig de 2001.
  
De l'altra, el senyor director general de la Tresorerira General de la Seguretat Social, Francisco Gómez Ferreriro, sobre la base de les facultats conferides pel RD 1.314/84, de 20 de juny, pel qual es regula l'estructura i les competències de la Tresoreria General de la Seguretat Social.
  
Actuant en l'exercici dels seus respectius càrrecs i en la representació que tenen, reconeixent-se recíprocament capacitat per a formalitzar aquest Conveni de Col·laboració, acorden subscriure'l i obligar-se en els termes que s'hi contenen, i prèviament
  
Exposen
  
1. La gestió de les polítiques actives d'ocupació ha sigut transferida a les comunitats autònomes. L'òrgan que les gestionava abans tenia accés al Fitxer General d'Afiliació, i sembla lògic que les citades polítiques actives d'ocupació no es vegen perjudicades per raó de l'òrgan que les gestiona, raó per la qual, transferida la competència a les comunitats autònomes, sembla lògic també cedir els instruments perquè siguen gestionades tot utilitzant el conveni de col·laboració com a instrument legal que habilite la cessió de dades a les comunitats autònomes en aquesta matèria, sense perjudici de les modificacions que siga necessari realitzar en les normes reguladores dels fitxers del Ministeri de Treball i Afers Socials.
  
2. Que el Servei Valencià d'Ocupació i Formació, organisme autònom de naturalesa administrativa creat per la Llei 3/00, de 17 d'abril, adscrit a la Conselleria d'Economia, Hisenda i Ocupació de la Generalitat Valenciana, té atribuïdes les competències en matèria de foment de l'ocupació i polítiques actives d'ocupació en virtut del Reial Decret 2.673/98, d'11 de desembre, de Traspàs a la Comunitat Valenciana de la Gestió realitzada per l'Institut Nacional d'Ocupació, en l'àmbit del treball, l'ocupació i la formació (BOE núm.311, de 29 de desembre de 1998 i Diari Oficial de la Generalitat Valenciana núm. 3.402, de 29 de desembre de 1998).
  
3. Que la gestió de competències atribuïdes implica necessàriament el coneixement de diverses dades d'empreses i de treballadors i treballadores.
  
4. El RD 1.314/84, de 20 de juny (BOE núm. 165, d'11 de juliol de 1984) pel qual es regula l'estructura i les competències de la Tresoreria General de la Seguretat Social, atribueix en l'article 1.a) la competència en matèria d'inscripció d'empresa i l'afiliació, les altes i les baixes del personal treballador, matèria regulada posteriorment per l'article 3 del Reglament General sobre Inscripció d'Empreses i Afiliació, Altes, Baixes i Variacions de Dades de Personal Treballador en la Seguretat Social, aprovat pel Reial Decret 84/96, de 26 de gener (BOE núm. 50, de 27 de febrer de 1996). A aquest efecte, en virtut del que estableix l'article 52 del citat Reglament, correspon a la Tresoreria General de la Seguretat Social el manteniment d'un registre de personal treballador amb la corresponent identificació per cada règim del Sistema de la Seguretat Social, i també de les persones beneficiàries i de la resta de persones subjectes a l'obligació de cotitzar. Aquest registre està integrat en el Fitxer General d'Afiliació, la titularitat del qual té també aquest servici comú.
  
5. Que per a l'accés al Fitxer General d'Afiliació de la Tresoreria General de la Seguretat Social, mitjançant el Sistema de Confidencialitat, denominat convencionalment SILCON, establit amb caràcter general, esdevé necessari fixar les pertinents autoritzacions.
  
6. A la vista de les indicades disposicions, les parts formalitzen aquest Conveni d'acord amb les següents
  
Estipulacions
  
Primera
  
Per aquest Conveni, la Tresoreria General de la Seguretat Social autoritza l'accés a les següents transaccions del Fitxer General d'Afiliació:
  
ATT 64 € Consulta de Treballadors
  
ACC 62 € Consulta de Compte de Cotització
  
Pel que fa a la forma i característiques de l'autorització, assignació, funcionament i la resta de condicions de l'accés al Fitxer General d'Afiliació, s'hauran d'ajustar al que s'estableix en l'Ordre Ministerial de 17 de gener de 1996 (BOE de 25 de gener de 1996).
  
Segona
  
Als efectes indicats en l'estipulació anterior, ambdues parts hauran d'ajustar-se al que estipula els següents punts:
  
1. La Tresoreria General de la Seguretat Social realitzarà l'autorització inicial d'accés a les transaccions del Fitxer General d'Afiliació a què es refereix aquest Conveni.
  
2. La configuració de l'accés objecte d'aquest Conveni compleix els següents principis establits per l'Ordre de 17 de gener de 1996 sobre Control d'Accés al Sistema Informàtic de la Seguretat Social:
  
- Confidencialitat, de manera que s'assegure que la informació està disponible només per a aquells usuaris que estiguen degudament autoritzats per a accedir-hi i que s'utilitza exclusivament per aquells per a les seues tasques concretes de gestió en la forma, temps i condicions determinats en l'autorització respectiva.
  
- Integritat, garantint que únicament els usuaris autoritzats, i en la forma i amb els límits de l'autorització, puguen crear, utilitzar, modificar o suprimir la informació.
  
- Disponibilitat, de forma que els usuaris autoritzats tinguen accés a la informació en la forma i quan ho requerisquen per a les exclusives tasques de la gestió encomanada.
  
3. L'administració del sistema es basarà en l'assignació de perfils d'autorització als distints usuaris d'acord amb les funcions exercides per aquestos. En aquest sentit, la Tresoreria General de la Seguretat Social assignarà un perfil d'usuari autoritzador amb nivell 4, i aquest, al seu torn, donarà d'alta tants codis d'usuari com siguen necessaris per a la realització de les funcions de gestió encomanades. A l'efecte d'aquest punt, es denomina «usuari» a les persones autoritzades per a accedir al sistema informàtic però sense facultat per a donar d'alta en SILCON a uns altres usuaris ni transferir cap autorització. Aquestos seran identificats amb el nivell U.
  
4. L'usuari autoritzador donat d'alta realitzarà l'assignació de perfils entenent-se per això l'anotació en SILCON de les transaccions a què pot accedir un determinat autoritzat (usuari) per raó del seu lloc de treball.
  
5. L'usuari administrador/autoritzador, i subsidiàriament el Servei Valencià d'Ocupació i Formació de la Generalitat Valenciana, és responsable de l'assignació de perfils d'autorització als usuaris que han de correspondre's amb les necessitats de gestió i vigilarà la correcta utilització de les autoritzacions concedides.
  
6. Tots els usuaris autoritzats a accedir al sistema hauran de quedar identificats i autenticats, de forma que en tot moment puga conéixer-se l'usuari i els motius per què es va accedir a la corresponent informació continguda en el sistema. Per a això, en el moment d'autoritzar un usuari s'emplenaran tots els camps exigits com ara característiques de lloc de treball i informació complementària, número de telèfon, fax, etc.
  
7. Cada usuari tindrà un únic codi d'accés i serà responsable dels accessos que es realitzen amb el seu codi i contrasenya personal.
  
8. Quan algun usuari, ja siga autoritzador o autoritzat, passe a exercir un nou lloc de treball en distinta unitat de gestió o siga objecte de suspensió d'ocupació, es procedirà a la baixa del codi d'usuari. D'altra banda, s'establiran controls quant al temps d'inactivitat dels usuaris que passaran a la situació de cancel·lats una vegada transcorreguts tres mesos sense accedir al Fitxer General d'Afiliació. També es disposarà de la possibilitat d'establir dates de caducitat d'accés al sistema per part d'usuaris i limitacions en l'horari de connexió.
  
9. El seguiment i control dels accessos dels usuaris adscrits es portarà a terme pels seus responsables en el Servei Valencià d'Ocupació i Formació de la Generalitat Valenciana. Per a això, la Subdirecció General de Gerència d'Informàtica facilitarà les ferramentes informàtiques necessàries.
  
Tercera
  
Tots els usuaris identificats, així com els seus responsables en el Servei Valencià d'Ocupació i Formació de la Generalitat Valenciana, han de tenir el coneixement que la còpia de programes i/o ús de dades de caràcter personal en tasques impròpies són operacions il·legals que poden donar lloc a responsabilitats administratives i, en concret, les establides en el títol VII de la Llei Orgànica 15/1999, de 13 de desembre, així com a responsabilitats de qualsevol altra naturalesa, fins i tot penals, raó per la qual quan, per qualsevol mitjà, es tinguen indicis de la utilització de dades, antecedents, registres o informes amb finalitat distinta a la pròpia gestió assignada a l'usuari, o la seua difusió indeguda, infringint així el deure de secret professional, es posaran els citats fets en coneixement de l'interlocutor de la Tresoreria General de la Seguretat Social definit a aquestos efectes, a fi de procurar l'adopció de les mesures pertinents entre ambdues parts.
  
A fi de donar a conéixer aquestes responsabilitats, en totes les altes d'usuaris realitzades s'haurà d'emplenar un document on s'especificaran els compromisos adoptats per l'usuari, en els termes que s'indiquen en aquesta clàusula i en l'annex que s'adjunta a aquest Conveni. El citat document quedarà en poder de l'autoritzador de nivell 4, si bé podrà ser remés a la Tresoreria General de la Seguretat Social si aquesta ho sol·licita.
  
Quarta
  
Aquest Conveni, en tota l'extensió, serà d'aplicació en l'àmbit territorial de la Comunitat Valenciana.
  
Cinquena
  
El present Conveni tindrà una vigència de cinc anys, comptats a partir del dia de la signatura, al terme de la qual s'entendrà tàcitament prorrogat per períodes d'un any, excepte denúncia per qualsevol de les parts amb una antelació mínima de sis mesos respecte de la data del venciment.
  
En prova de conformitat, les parts indicades signen aquest document, en dos exemplars, al lloc i en la data indicats al començament.
  
Per la Comunitat Valenciana i en representació del Servei Valencià d'Ocuapció i Formació, el conseller d'Economia, Hisenda i Ocupació: Vicente Rambla Momplet.
  
Per la Tresoreria General de la Seguretat Social, el director general: Francisco Gómez Ferreiro.
  
ANNEX I
  
En..........., amb DNI........., adscrit al Servei Valencià d'Ocupació i Formació de la Generalitat Valenciana, per aquest document,
  
COMUNICA
  
Que de conformitat amb el que disposen els articles 10 de la Llei Orgànica 15/99, de 13 de desembre, de Protecció de Dades de Caràcter Personal, i l'article 6 de l'Ordre de 17 de gener de 1996, sobre Control d'Accessos al Sistema Informàtic de la Seguretat Social, en el cas que les funcions que exercisca o els treballs que realitze comporten la seua alta com a usuari del sistema informàtic, adquireix el compromís d'utilitzar les transaccions amb els fins exclusius de gestió per als quals siga autoritzat i està obligat a guardar el secret professional sobre les dades que tinga coneixement, sent responsable de tots els accessos que es realitzen als fitxers informàtics mitjançant la seua contrasenya personal i el codi d'accés facilitat.
  
Que l'incompliment de les obligacions indicades, l'accés a la informació per usuari no autoritzat, l'assignació de processos o transaccions no necessaris per a la funció encomanada i la falta de custòdia o secret de la identificació personal d'accés, donarà lloc a l'exigència de responsabilitats administratives, en concret les establides en el títol VII de la Llei Orgànica 15/99 de 13 de desembre, així com a responsabilitats de qualsevol altra naturalesa, fins i tot penals.
  
València, a